9.  การจัดการ

    1.  โครงสร้างการจัดการ

คณะกรรมการและอำนาจหน้าที่ของคณะกรรมการ

  ตามข้อบังคับของบริษัทฯ กำหนดให้คณะกรรมการของบริษัทฯมีไม่น้อยกว่า 5 คน
  กรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
  และต้องมีคุณสมบัติตามกฎหมายว่าด้วยบริษัทมหาชนจำกัด
  และกฎหมายว่าด้วยหลักทรัพย์และตลาดหลักทรัพย์กำหนด
  โดยกรรมการต้องปฏิบัติหน้าที่ให้เป็นไปตามกฎหมาย วัตถุประสงค์ ข้อบังคับของบริษัทฯ
  ตลอดจนมติที่ประชุมผู้ถือหุ้น

คณะกรรมการบริษัท ณ วันที่ 31 ธันวาคม 2545 มีจำนวน 10 ท่านประกอบด้วย

-   กรรมการที่เป็นผู้บริหาร 4 ท่าน

-   กรรมการที่ไม่ได้เป็นผู้บริหาร 3 ท่าน

-   กรรมการอิสระ 3 ท่าน (ดำรงตำแหน่งกรรมการตรวจสอบด้วย)

  กรรมการที่ไม่ได้เป็นผู้บริหารและกรรมการอิสระคิดเป็นร้อยละ 60 ของกรรมการทั้งคณะ

คณะกรรมการของบริษัทฯ มีรายนามดังนี้

1.  นายกิตติ ธนากิจอำนวย ประธานกรรมการและกรรมการผู้จัดการ

2.  นายวิชาญ บุศราวงศ์ กรรมการ

3.  นายถกลเกียรติ วีรวรรณ กรรมการ

4.  นายสิทธิ ลีละเกษมฤกษ์ กรรมการ

5.  นายธงชัย บุศราพันธ์ กรรมการ

6.  นายจอห์น เอ. แพทเธอร์ซัน กรรมการ

7.  นางสาววาสนา เธียรศิริศักดิ์ กรรมการ

8.  นางบุญเพิ่ม เจียมธีระนาถ กรรมการอิสระและประธานกรรมการตรวจสอบ

  9. นายณรงค์ เตชะไชยวงศ์ กรรมการอิสระและกรรมการตรวจสอบ

  10. นายสุรเชษฐ์ สุบุญสันธ์ กรรมการอิสระและกรรมการตรวจสอบ

  กรรมการผู้มีอำนาจลงลายมือชื่อแทนบริษัทฯ คือ นายกิตติ ธนากิจอำนวย, นายวิชาญ บุศราวงศ์,
  นายถกลเกียรติ วีรวรรณ, นายสิทธิ ลีละเกษมฤกษ์ หรือ นายธงชัย บุศราพันธ์ โดยกรรมการ 2
  ใน 5 คน ลงลายมือชื่อร่วมกันและประทับตราสำคัญของบริษัทฯ

  ด้วยโครงสร้างของคณะกรรมการบริษัทฯ
  ซึ่งประกอบด้วยกรรมการที่ไม่ได้เป็นผู้บริหารและเป็นกรรมการอิสระในสัดส่วนร้อยละ 60
  ของกรรมการทั้งคณะ ประกอบกับข้อบังคับของบริษัทฯ
  ที่เกี่ยวกับการประชุมคณะกรรมการที่กำหนดให้ในการประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุม
  และการวินิจฉัยชี้ขาดของที่ประชุมให้ถือเสียงข้างมากเป็นที่ตั้ง
  โดยกรรมการหนึ่งคนมีเสียงหนึ่งในการลงคะแนน
  เว้นแต่กรรมการซึ่งมีส่วนได้เสียในเรื่องใดไม่มีสิทธิออกเสียงลงคะแนนในเรื่องนั้น
  ทำให้เกิดการถ่วงดุลอำนาจในคณะกรรมการ
  และกรรมการสามารถตรวจสอบการบริหารงานได้อย่างเพียงพอและเหมาะสม
  แม้ประธานกรรมการและกรรมการผู้จัดการจะเป็นบุคคลเดียวกันก็ตาม

คณะกรรมการตรวจสอบและอำนาจหน้าที่ของคณะกรรมการตรวจสอบ 

  คณะกรรมการตรวจสอบประกอบด้วยกรรมการจำนวน 3 ท่าน
  ซึ่งเป็นกรรมการที่ไม่เป็นผู้บริหารและเป็นกรรมการอิสระ โดยมีนางบุญเพิ่ม เจียมธีระนาถ
  เป็นประธานคณะกรรมการตรวจสอบ นายณรงค์ เตชะไชยวงศ์ และนายสุรเชษฐ์ สุบุญสันธ์
  เป็นกรรมการตรวจสอบ โดยกำหนดค่าตอบแทนสำหรับประธาน 120,000 บาทต่อปี
  และค่าตอบแทนสำหรับกรรมการท่านละ 100,000 บาทต่อปี คณะกรรมการตรวจสอบมีขอบเขต
  หน้าที่ ความรับผิดชอบ และรายงานต่อคณะกรรมการดังนี้

1.  ดูแลรายงานทางการเงินของบริษัทฯ ให้ถูกต้องตรงต่อความเป็นจริง ครบถ้วน และเชื่อถือได้

2.  ดูแลให้บริษัทฯ มีระบบการควบคุมภายในที่เหมาะสมและมีประสิทธิภาพ
    และแสดงความเห็นเกี่ยวกับความเพียงพอของระบบการควบคุมภายในของบริษัทฯ
    ในรายงานประจำปีของบริษัทฯ

3.  พิจารณา คัดเลือก เสนอแต่งตั้ง และเสนอค่าตอบแทนผู้สอบบัญชีภายนอก

4.  ดูแลให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัทฯ

5.  สอบทานและพิจารณาการเปิดเผยข้อมูลของบริษัทฯ ในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความครบถ้วนและถูกต้อง

6.  จัดทำรายงานการกำกับดูแลกิจการของคณะกรรมการตรวจสอบ
    โดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้องลงนามโดยประธานคณะกรรมการตรวจสอบ

7.  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

  ผู้บริหารของบริษัท ประกอบด้วย

  1. นายกิตติ ธนากิจอำนวย ประธานกรรมการและกรรมการผู้จัดการ

  2. นายสิทธิ ลีละเกษมฤกษ์ ผู้ช่วยกรรมการผู้จัดการสายสนับสนุน 1

  3. นายธงชัย บุศราพันธ์ ผู้ช่วยกรรมการผู้จัดการสายปฏิบัติการโครงการและ

  เทคโนโลยีสารสนเทศ

  4. นางสาววาสนา เธียรศิริศักดิ์ ผู้อำนวยการอาวุโสฝ่ายบริหารเงินทุน

  5. นายอรัฐ เศวตะทัต ผู้อำนวยการฝ่ายปฏิบัติการโครงการ

1.  วิธีการสรรหากรรมการ

  บริษัทฯ
  ยังมิได้มีการแต่งตั้งคณะกรรมการเพื่อทำหน้าที่สรรหาบุคคลที่จะมาดำรงตำแหน่งเป็นกรรมการ
  การคัดเลือกบุคคลที่จะได้รับแต่งตั้งเป็นกรรมการของบริษัทฯ ที่ผ่านมาบริษัทฯ
  ได้ดำเนินการตามข้อบังคับของบริษัทฯ ในการเลือกตั้งกรรมการของบริษัท
  โดยคณะกรรมการบริษัทจะเป็นผู้พิจารณาคัดเลือกจากบุคคลที่มีคุณวุฒิ ประสบการณ์
  ความสามารถและมีความพร้อมในการปฏิบัติหน้าที่ได้เต็มที่เพื่อนำเสนอให้ที่ประชุมผู้ถือหุ้นเลือกตั้งกรรมการตามหลักเกณฑ์และวิธีการดังต่อไปนี้

1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

2.  ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม(1)เลือกตั้งบุคคลคนเดียวหรือ
    หลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

3.  บุคคลซึ่งได้รับคะแนนเสียงสูงสุดตามลำดับลงมา
    เป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
    ให้ผู้เป็นประธานเป็นผู้ออกเสียงชี้ขาดเพิ่มอีกหนึ่งเสียง

  ตามข้อบังคับของบริษัทฯ
  ที่ประชุมผู้ถือหุ้นอาจลงมติให้กรรมการคนใดออกจากตำแหน่งก่อนถึงคราวออกตามวาระได้ด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุมและมีสิทธิออกเสียง
  และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่ประชุมและมีสิทธิออกเสียง

1.  ค่าตอบแทนผู้บริหารของบริษัทปี 2545

    1.  ค่าตอบแทนที่เป็นตัวเงิน

-   คณะกรรมการ

  ค่าตอบแทนกรรมการ 10 ท่านรวม 505,000 บาท

-   คณะกรรมการตรวจสอบ

  ค่าตอบแทนสำหรับประธานคณะกรรมการตรวจสอบ 120,000 บาทต่อปี
  สำหรับกรรมการตรวจสอบท่านละ 100,000 บาทต่อปี

-   ผู้บริหาร

  ค่าตอบแทนผู้บริหารของบริษัทฯ ระดับตั้งแต่ผู้อำนวยการฝ่ายขึ้นไปจำนวน 5 ท่านสำหรับปี 2545
  รวมเป็นจำนวนเงิน 11,733,673.50 บาท ประกอบด้วย

+------------------------------------------+---------------------------+
| รายละเอียด                                | จำนวน (บาท)               |
+------------------------------------------+---------------------------+
| เงินเดือน                                  | 10,966,050.00             |
|                                          |                           |
| โบนัส                                     | -                         |
|                                          |                           |
| เงินสมทบกองทุนสำรองเลี้ยงชีพ                  | 767,623.50                |
+------------------------------------------+---------------------------+
| รวม                                      | 11,733,673.50             |
+------------------------------------------+---------------------------+

  นโยบายในการกำหนดค่าตอบแทนกรรมการและผู้บริหารได้ถูกกำหนดไว้อย่างชัดเจน โปร่งใส
  เป็นธรรมและเพียงพอ โดยคำนึงเปรียบเทียบในระดับและอุตสาหกรรมเดียวกัน
  ทั้งนี้สำหรับค่าตอบแทนกรรมการจะถูกกำหนดและอนุมัติโดยที่ประชุมผู้ถือหุ้น
  อนึ่งเพื่อให้เกิดความเป็นธรรมและจูงใจ ตลอดจนเพื่อประโยชน์สูงสุดของบริษัทฯ
  ค่าตอบแทนของผู้บริหารจะถูกกำหนดโดยขึ้นกับผลการดำเนินงานของบริษัทฯ
  และผลการปฏิบัติงานของผู้บริหารแต่ละท่าน

1.  ค่าตอบแทนอื่น

- ไม่มี -

2.  การกำกับดูแลกิจการ

  บริษัทฯ ตระหนักดีถึงความสำคัญของการกำกับดูแลกิจการที่ดี ซึ่งสามารถสะท้อนถึงมาตรฐาน
  ความโปร่งใส และความมีประสิทธิภาพของการบริหารงานของบริษัทฯ
  อันจะส่งผลต่อความเชื่อมั่นและการยอมรับของผู้ถือหุ้น นักลงทุนทั้งในและต่างประเทศ
  รวมถึงผู้ให้การสนับสนุนของบริษัทฯ ไม่ว่าจะเป็นลูกค้า ตลอดจนสถาบันการเงินต่าง ๆ

  ดังนั้นบริษัทฯโดยคณะกรรมการ
  จึงนำหลักการกำกับดูแลกิจการที่ดีตามที่ตลาดหลักทรัพย์แห่งประเทศไทยได้กำหนดขึ้น
  เพื่อใช้เป็นแนวทางการในปฏิบัติงาน
  และถือเป็นนโยบายที่สำคัญอย่างหนึ่งของบริษัทฯในการดำเนินธุรกิจ
  โดยคณะกรรมการบริษัทฯมีหน้าที่กำกับดูแลให้ฝ่ายจัดการปฎิบัติหน้าที่ตามนโยบายที่กำหนดอย่างมีประสิทธิภาพสูงสุด
  เพื่อรักษาประโยชน์ของบริษัทฯ และผู้ถือหุ้น ทั้งนี้หลักการกำกับดูแลกิจการที่ดีที่บริษัทฯ
  ยึดถือเป็นนโยบายเพื่อปฏิบัติและใช้สำหรับดำเนินงาน สรุปรายละเอียดได้ดังนี้

1.  ผู้ถือหุ้นและผู้มีส่วนได้เสีย

-   ผู้ถือหุ้น

  บริษัทฯ ให้ความสำคัญและคำนึงถึงสิทธิของผู้ถือหุ้นทุกรายอย่างเท่าเทียมกัน
  ทั้งสิทธิในการได้รับข้อมูล สิทธิในการออกเสียงและแสดงความคิดเห็นตลอดจนตั้งคำถามใดๆ
  ในที่ประชุมตามระเบียบวาระการประชุม ในปี 2545 บริษัทฯ มีการประชุมผู้ถือหุ้นทั้งหมด 3
  ครั้งเป็นการประชุมสามัญ 1 ครั้ง และการประชุมวิสามัญจำนวน 2 ครั้ง
  ในการประชุมผู้ถือหุ้นแต่ละครั้งบริษัทฯ
  ได้จัดส่งหนังสือเชิญประชุมและสารสนเทศพร้อมทั้งความเห็นของคณะกรรมการประกอบในแต่ละวาระการประชุม
  เพื่อผู้ถือหุ้นทราบข้อมูลล่วงหน้าก่อนวันประชุมอย่างน้อย 7 วัน สำหรับสถานที่จัดการประชุมบริษัทฯ
  คำนึงถึงความสะดวกในการเข้าประชุมของผู้ถือหุ้นเป็นสำคัญ
  อนึ่งในการประชุมผู้ถือหุ้นทุกครั้งคณะกรรมการของบริษัทฯ
  จะเข้าร่วมประชุมเพื่อตอบข้อซักถามของผู้ถือหุ้นทุกครั้งอย่างน้อยจำนวน 6
  ท่านโดยกรรมการอิสระจะเข้าร่วมประชุมอย่างน้อย 2
  ท่านและประธานกรรมการจะเข้าร่วมประชุมทุกครั้ง

-   ผู้มีส่วนได้เสีย

  นอกจากนโยบายในการปฏิบัติต่อผู้ถือหุ้นแล้ว ในส่วนของผู้มีส่วนได้เสียกลุ่มต่างๆ ทั้งภายในบริษัทฯ
  ได้แก่ พนักงานและผู้บริหาร และภายนอกบริษัทฯ ได้แก่ ลูกค้า เจ้าหนี้ คู่แข่ง สภาพแวดล้อม
  ชุมชนและสังคม บริษัทฯยังให้ความสำคัญต่อสิทธิของผู้มีส่วนได้เสียทุกกลุ่ม
  เพื่อให้เกิดความร่วมมือกันระหว่างบริษัทฯและผู้มีส่วนได้เสียดังกล่าว
  อันจะเป็นประโยชน์ต่อการดำเนินงานและสร้างความเชื่อมั่นให้เกิดต่อบริษัทฯ
  เพื่อศักยภาพในการขยายกิจการในอนาคต

  ในส่วนของพนักงานและผู้บริหาร
  ซึ่งบริษัทฯถือว่าเป็นบุคคลที่มีสำคัญอย่างยิ่งในการขับเคลื่อนองค์กรให้เติบโตไปข้างหน้า
  ดังนั้นบริษัทฯ จะปฏิบัติต่อพนักงานอย่างเท่าเทียมเป็นธรรม พร้อมทั้งกำหนดผลตอบแทนที่เหมาะสม
  นอกจากนี้บริษัทฯ
  ยังส่งเสริมให้พนักงานได้พัฒนาความรู้ความสามารถโดยจัดให้พนักงานได้รับการอบรมและเสริมความรู้เพิ่มเติมในส่วนงานที่รับผิดชอบ
  ตลอดจนการคัดสรรพนักงานเพื่อเข้ามีส่วนร่วมในการกำหนดเป้าหมายขององค์กรเช่นเดียวและร่วมกับผู้บริหารระดับสูง
  เพื่อให้พนักงานตระหนักถึงความสำคัญของตนเองที่บริษัทฯ มอบให้
  และเพื่อการทำงานที่มีเป้าหมายในทิศทางและความมุ่งหมายเดียวกัน

  สำหรับลูกค้า ซึ่งอยู่ในฐานะทั้งเป็นผู้มีส่วนได้เสียและทั้งเป็นผู้สนับสนุน บริษัทฯ
  ดำเนินนโยบายเพื่อการปกป้องผลประโยชน์ของลูกค้าเป็นสำคัญ โดยบริษัทฯ
  ตั้งเป้าหมายและปลูกฝังอบรมให้พนักงานทุกคนในองค์กรเข้าใจร่วมกันว่า
  การที่ลูกค้าตัดสินใจซื้อบ้านและชำระเงินให้แก่บริษัทฯ
  ไม่ได้เป็นจุดจบของความสัมพันธ์ระหว่างลูกค้ากับบริษัทฯ หากแต่เป็นจุดเริ่มต้นของความสัมพันธ์
  ดังนั้นในการพัฒนาโครงการที่อยู่อาศัย ไม่เพียงแต่รูปแบบ คุณภาพ
  และมาตรฐานของบ้านที่บริษัทฯให้ความสำคัญแล้ว
  บริษัทฯยังให้ความสำคัญกับสภาพแวดล้อมในการอยู่อาศัยที่ดีในโครงการหลังจากลูกค้ารับโอนกรรมสิทธิ์แล้วด้วย
  ดังนั้นบริษัทฯ
  จึงมีหน่วยงานบริหารโครงการเพื่อรักษาสภาพแวดล้อมที่ดีก่อนการจัดตั้งนิติบุคคลหมู่บ้านจัดสรร
  หรือนิติบุคคลอาคารชุด ตลอดจนบริการตรวจซ่อมและบำรุงรักษาบ้านของลูกค้าในโครงการ
  นอกจากนี้เพื่อให้ลูกค้าสามารถเปรียบเทียบคุณภาพ และมาตรฐานของบ้านและโครงการที่บริษัทฯ
  พัฒนา ก่อนตัดสินใจเลือกซื้อ บริษัทฯ จะให้ข้อมูลเกี่ยวกับรูปแบบบ้าน วัสดุที่บริษัทฯเลือกใช้
  โดยละเอียด เป็นจริงและครบถ้วน
  ทั้งนี้ยังประพฤติตามกรอบกติกาการแข่งขันที่ดีโดยหลีกเลี่ยงวิธีการไม่สุจริตเพื่อทำลายคู่แข่ง

  ในการดำเนินธุรกิจ บริษัทฯ ยึดถือและปฏิบัติตามกฎและระเบียบที่เกี่ยวข้องอย่างเคร่งครัด
  โดยการตระหนักและเข้าใจเป็นอย่างดีถึงเจตนาและวัตถุประสงค์ของกฎหมายที่ควบคุมธุรกิจพัฒนาอสังหาริมทรัพย์
  ไม่ว่าจะเป็นพระราชบัญญัติจัดสรรที่ดิน พระราชบัญญัติอาคารชุด
  ตลอดจนพระราชบัญญัติควบคุมการก่อสร้างอาคาร ทั้งนี้เพื่อประโยชน์ของลูกค้าผู้ซื้อที่อยู่อาศัย
  สภาพแวดล้อม ชุมชนและสังคม

  อนึ่งนอกจาก ลูกค้า คู่แข่ง สภาพแวดล้อม ชุมชนและสังคม
  ผู้มีส่วนได้เสียภายนอกที่บริษัทฯให้ความสำคัญแล้ว เจ้าหนี้และคู่ค้า ยังเป็นผู้มีส่วนได้เสียที่บริษัทฯ
  ให้ความสำคัญอีกด้วย ตามที่ได้กล่าวในส่วนที่ 3 หัวข้อ ข้อมูลเกี่ยวกับวัตถุดิบแล้วว่า
  แม้โดยปกติการจ้างเหมาของบริษัทจะเป็นการจ้างทั้งเหมาทั้งค่าแรง และวัสดุก่อสร้าง
  แต่หากเกิดการขาดแคลนวัสดุ และบริษัทฯมีความพร้อมและอำนาจในการต่อรอง บริษัทฯ
  มีนโยบายช่วยผู้รับเหมาของบริษัทฯในการจัดหาวัสดุก่อสร้าง เพื่อเป็นการเกื้อหนุนซึ่งกันและกัน
  ในส่วนของเจ้าหนี้ทางการเงิน แม้ในปัจจุบันบริษัทฯ
  มีฐานะและสภาพคล่องทางการเงินที่แข็งแกร่ง แต่บริษัทฯ
  ยังคงให้ความสำคัญและตระหนักถึงการสนับสนุนทางการเงินที่บริษัทฯ
  ได้รับเป็นอย่างดีจากนักลงทุน และสถาบันการเงินต่าง ๆ โดยบริษัทฯ
  จะดำรงสถานะและดำเนินนโยบายทางการเงินอย่างเคร่งครัดเพื่อให้เป็นที่เชื่อถือดังที่ได้รับมาโดยตลอด

1.  คณะกรรมการบริษัท

  กรรมการทุกท่านต่างตระหนักดีถึงภาระและหน้าที่ที่ได้รับมอบหมายจากผู้ถือหุ้นให้บริหารดูแลกิจการของบริษัทฯ
  และการกำกับดูแลกิจการที่ดีถือเป็นหนึ่งในหน้าที่ที่สำคัญยิ่งที่กรรมการทุกท่าน
  โดยเริ่มจากการปฏิบัติตามข้อพึงปฏิบัติที่ดีของกรรมการ
  ที่กำหนดให้กรรมการต้องปฏิบัติหน้าที่ตามกฎหมาย วัตถุประสงค์ และข้อบังคับของบริษัทฯ
  ด้วยความซื่อสัตย์ สุจริต และมี จริยธรรมและจรรยาบรรณ
  ตลอดจนกำกับดูแลให้ฝ่ายจัดการปฎิบัติหน้าที่ตามนโยบายที่กำหนดด้วยความโปร่งใสและมีประสิทธิภาพสูงสุด
  เพื่อรักษาประโยชน์ของบริษัทฯ และผู้ถือหุ้น ทั้งนี้บริษัทฯ
  ได้จัดโครงสร้างของคณะกรรมการบริษัทฯ
  ที่ประกอบด้วยกรรมการที่ไม่ใช่ผู้บริหารและกรรมการอิสระคิดสัดส่วนร้อยละ 60
  ของกรรมการทั้งคณะ
  ทำให้มีการถ่วงดุลอำนาจและมีตรวจสอบการบริหารงานอย่างเพียงพอและเหมาะสม
  (โปรดดูรายละเอียดในหัวข้อโครงสร้างการจัดการ)

  นอกจากนี้เพื่อป้องกันและหลีกเลี่ยงไม่ให้เกิดความขัดแย้งทางผลประโยชน์ บริษัทฯ
  มีนโยบายเคร่งครัดในกำกับดูแลคณะกรรมการและผู้บริหารในการนำข้อมูลภายในของบริษัทฯ
  ไปใช้เพื่อประโยชน์ส่วนตัวรวมทั้งเพื่อการซื้อขายหลักทรัพย์
  รวมไปถึงนโยบายเกี่ยวกับการอนุมัติรายการกับบุคคลที่เกี่ยวข้องกัน
  ตามรายละเอียดที่ปรากฏในหัวข้อ 9.5 การดูแลเรื่องการใช้ข้อมูลภายใน และหัวข้อ 10
  การควบคุมภายใน หัวข้อการควบคุมการปฏิบัติงานของฝ่ายบริหาร

  ในการประชุมคณะกรรมการแต่ละครั้ง บริษัทฯ กำหนดวาระการประชุมอย่างชัดเจน
  และจัดส่งวาระการประชุมตลอดจนข้อมูลประกอบเพื่อใช้ในการพิจารณาตัดสินใจให้แก่กรรมการทุกท่านก่อนวัน
  ประชุม ทั้งนี้บริษัทฯจะบันทึกองค์ประชุม และผลการประชุมแต่ละวาระ
  ในรายงานการประชุมทุกครั้ง โดยรายงานการประชุมที่ผ่านการรับรองโดยที่ประชุมคณะกรรมการ
  จะถูกจัดเก็บพร้อมให้คณะกรรมการและผู้ที่เกี่ยวข้องตรวจสอบได้

2.  ระบบการควบคุมภายในและการตรวจสอบภายใน

  การควบคุมภายในถือเป็นส่วนปฎิบัติที่สำคัญในการกำกับดูแลกิจการที่ดี
  ดังนั้นเพื่อให้เกิดความสมดุลในการกำกับดูแลกิจการ
  และเอื้ออำนวยต่อกระบวนการปฏิบัติที่ดีเกี่ยวกับการกำกับดูแลกิจการให้มีความสมบูรณ์ถูกต้องมากยิ่งขึ้น
  คณะกรรมการได้ตั้งคณะกรรมการตรวจสอบที่มีประสบการณ์และความรู้ความสามารถทั้งในด้านการควบคุมภายใน
  และมีความเชี่ยวชาญเกี่ยวกับข้อกำหนดและมาตรฐานที่ดีในการจัดทำงบการเงิน
  เพื่อให้งบการเงินมีความถูกต้อง โปร่งใสและเปิดเผยข้อมูลอย่างเพียงพอ
  ทั้งนี้คณะกรรมการตรวจสอบมีขอบเขต หน้าที่ ความรับผิดชอบ
  เป็นไปตามแนวทางที่ตลาดหลักทรัพย์แห่งประเทศไทยกำหนด
  (โปรดดูรายละเอียดในหัวข้อคณะกรรมการตรวจสอบและอำนาจหน้าที่ของคณะกรรมการตรวจสอบ
  ข้อ 9.1 โครงสร้างการจัดการ) นอกจากนี้บริษัทฯ ยังจัดให้มีสายงานการตรวจสอบภายใน
  เพื่อให้เกิดความคล่องตัวในการปฏิบัติหน้าที่ของคณะกรรมการตรวจสอบอีกด้วย

  ในปี 2545 คณะกรรมการตรวจสอบได้จัดให้มีการประชุมคณะกรรมการตรวจสอบรวม 4 ครั้ง
  และแต่ละครั้งจะประชุมร่วมกับผู้สอบบัญชีของบริษัทฯ
  เพื่อพิจารณาเกี่ยวกับความถูกต้องของงบการเงิน
  ตลอดจนแลกเปลี่ยนความเห็นเกี่ยวกับการควบคุมภายในที่ผู้สอบบัญชีพบระหว่างการสอบทานหรือการตรวจสอบการเงินของบริษัทฯ
  ด้วย
  โดยคณะกรรมการตรวจสอบจะรายงานผลการประชุมต่อคณะกรรมการบริษัทหากพบรายการที่มีสาระสำคัญอันอาจทำให้เกิดความบกพร่องหรือความไม่เพียงพอของระบบการควบคุมภายใน
  ทั้งนี้ในปี 2545 ไม่พบว่ามีรายการดังกล่าวแต่อย่างใด
  อนึ่งคณะกรรมการบริษัทและคณะกรรมการตรวจสอบได้มีการประเมินผลความเพียงพอของระบบการควบคุมภายในร่วมกันดังปรากฏรายละเอียดในหัวข้อ
  10 เรื่องการควบคุมภายใน

3.  การเปิดเผยข้อมูลและความโปร่งใส

  บริษัทฯให้ความสำคัญต่อการเปิดเผยข้อมูลที่ครบถ้วนและมีความโปร่งใส
  โดยได้เปิดเผยข้อมูลเกี่ยวกับงบการเงินและสารสนเทศที่ต้องเปิดเผยตามหลักเกณฑ์ของตลาดหลักทรัพย์ผ่านช่องทางและสื่อการเผยแพร่ข้อมูลต่าง
  ๆ ของตลาดหลักทรัพย์ นอกจากนี้บริษัทฯ ยังได้จัดทำ Web – Site www.noblehome.com
  เพื่อเผยแพร่ข้อมูลเกี่ยวกับรายละเอียดของโครงการที่บริษัทฯ
  ดำเนินการพัฒนาและเปิดการขายในปัจจุบัน และโครงการในอดีต
  รวมทั้งข่าวสารและข้อมูลของบริษัทฯ ตลอดจนเกร็ดความรู้ที่น่าสนใจเกี่ยวกับที่อยู่อาศัย
  เพื่อเป็นข้อมูลให้แก่นักลงทุน ลูกค้า และผู้ที่สนใจ
  นอกจากนี้ยังสามารถสอบถามและเสนอความคิดเห็นมายังบริษัทฯ ผ่านทาง Web – Site
  ดังกล่าวได้อีกด้วย

1.  การดูแลเรื่องการใช้ข้อมูลภายใน

  บริษัทฯ มีนโยบายกำกับดูแลคณะกรรมการและผู้บริหารในการนำข้อมูลภายในของบริษัทฯ
  ไปใช้เพื่อประโยชน์ส่วนตัว รวมทั้งเพื่อการซื้อขายหลักทรัพย์โดยเฉพาะในช่วง 1
  เดือนก่อนที่งบการเงินจะเผยแพร่ต่อสาธารณชน
  อันอาจส่งผลกระทบต่อการเคลื่อนไหวของราคาซื้อขายของหลักทรัพย์ โดยบริษัทฯ
  ห้ามมิให้คณะกรรมการและผู้บริหาร รวมถึงคู่สมรส และบุตรที่ยังไม่บรรลุนิติภาวะของผู้บริหาร
  นำข้อมูลภายในที่ยังมิได้เปิดเผยต่อสาธารณชนไปใช้เพื่อประโยชน์ส่วนตนโดยเด็ดขาด
  โดยบริษัทฯกำหนดและให้ถือเป็นหน้าที่ที่กรรมการและผู้บริหาร
  ต้องส่งสำเนารายงานการเปลี่ยนแปลงการถือหลักทรัพย์ที่ต้องส่งต่อตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์หากมีการซื้อหรือขายหลักทรัพย์ของบริษัท
  ให้แก่บริษัทฯ ด้วย ทั้งนี้บริษัทฯ
  ได้แจ้งให้ผู้บริหารรับทราบถึงภาระหน้าที่ความรับผิดชอบในการจัดทำและเปิดเผยรายงานการถือหลักทรัพย์
  และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535
  กล่าวคือมีโทษปรับไม่เกิน 500,000 บาท และปรับอีกไม่เกินวันละ 10,000 บาท
  ตลอดระยะเวลาที่ยังมิได้ปฏิบัติให้ถูกต้อง
  โดยเน้นให้ผู้บริหารปฏิบัติตามข้อบังคับของตลาดหลักทรัพย์แห่งประเทศไทยอย่างเคร่งครัด
  นอกจากนี้ยังพิจารณากำหนดโทษผู้บริหารหากนำข้อมูลภายในไปใช้เพื่อประโยชน์ส่วนตัว

2.  บุคลากร

จำนวนพนักงานและค่าตอบแทน

จำนวนพนักงานของบริษัทฯ ณ วันที่ 31 ธันวาคม 2545 รวมทั้งสิ้น 101 คน
โดยแบ่งตามสายงานดังนี้

(ไม่รวมผู้บริหาร)

+--------------------------------------------------+-------------------+
| สายงาน                                           | จำนวน (คน)        |
+--------------------------------------------------+-------------------+
| สำนักกรรมการผู้จัดการ                                | 3                 |
|                                                  |                   |
| สายสนับสนุน 1                                      | 34                |
|                                                  |                   |
| สายสนับสนุน 2                                      | 16                |
|                                                  |                   |
| สายปฏิบัติการโครงการและเทคโนโลยีสารสนเทศ             | 48                |
+--------------------------------------------------+-------------------+
| รวม                                              | 101               |
+--------------------------------------------------+-------------------+

  ค่าตอบแทนของพนักงานของบริษัทฯ สำหรับปี 2545 รายละเอียดดังนี้

  (ไม่รวมผู้บริหาร)

+-------------------------------------+--------------------------------+
| รายละเอียด                           | จำนวน (บาท)                    |
+-------------------------------------+--------------------------------+
| เงินเดือน                             | 19,320,919.75                  |
|                                     |                                |
| ค่าล่วงเวลา                           | 331,566.00                     |
|                                     |                                |
| ค่าพาหนะ                             | 101,100.00                     |
|                                     |                                |
| รายได้อื่น                             | 4,168,383.00                   |
|                                     |                                |
| เงินสมทบกองทุนสำรองเลี้ยงชีพ             | 1,222,681.50                   |
+-------------------------------------+--------------------------------+
| รวม                                 | 25,144,650.25                  |
+-------------------------------------+--------------------------------+

นโยบายในการพัฒนาพนักงานของบริษัทฯ

  บริษัทฯ สนับสนุนให้พนักงานได้พัฒนาความรู้ ความสามารถ
  โดยการจัดอบรมสัมมนาเสริมความรู้ให้เหมาะสมเพื่อทำหน้าที่ในตำแหน่งให้มีประสิทธิภาพและประสิทธิผล
  เพื่อบรรลุวัตถุประสงค์ของหน่วยงานและองค์กรโดยรวม
  โดยเฉพาะการให้ความรู้เกี่ยวกับเทคโนโลยีใหม่ๆ
  เพื่อใช้ในการประกอบธุรกิจให้เกิดความรวดเร็วและมีประสิทธิภาพมากยิ่งขึ้น
  ตลอดจนพัฒนาเสริมสร้างความสามัคคีในการทำงาน และปลูกฝังทัศนคติที่ดี
  ซึ่งจะส่งผลดีต่อการปฏิบัติงานให้เป็นไปตามเป้าหมายของบริษัทฯ